VENDIM

Nr. 271, datë 31.10.2025
MBI SHQYRTIMIN E KËRKESAVE TË SHOQATËS “TAKSITË E KLASIT TË PARË” DHE SINDIKATËS SHQIPTARE TË TAKSIVE PËR PEZULLIMIN E VENDIMIT TË BORDIT TË ERE-s NR. 255, DATË 15.10.2025 “MBI PËRCAKTIMIN E ÇMIMIT TË SHITJES SË ENERGJISË ELEKTRIKE PËR KARIKIMIN E MAKINAVE ELEKTRIKE NË PIKAT/STACIONET E KARIKIMIT, ME FUQI TË INSTALUAR MBI 11 kW”

Në mbështetje të neneve 16, 19, germa “ë” dhe 81, pika 2, të ligjit nr. 43/2015, “Për sektorin e energjisë elektrike”, të ndryshuar; neneve 33, 65, germa “ç”, nenit 133, dhe nenit 180, të ligjit nr. 44/2015, “Kodi i Procedurave Administrative i Republikës së Shqipërisë”; si dhe neneve 15 dhe 16, pika 5 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 31.10.2025, pasi shqyrtoi relacionin me nr. 2739 prot., datë 28.10.2025, të përgatitur nga drejtoritë teknike, “Mbi shqyrtimin e kërkesave të Shoqatës ‘Taksitë e Klasit të Parë’ dhe të Sindikatës Shqiptare të Taksive për pezullimin e vendimit të Bordit të ERE-s nr. 255, datë 15.10.2025”,

Konstatoi se: 
- Enti Rregullator i Energjisë (ERE), me vendimin nr. 255, datë 15.10.2025, ka vendosur ndër të tjera; miratimin e çmimit të shitjes së energjisë elektrike prej 22 lekë/kWh për karikimin e makinave elektrike në pikat/stacionet me fuqi të instaluar mbi 11 kW dhe aplikimin e çmimit të diferencuar në orarin e pikut, me hyrje në fuqi nga data 1 nëntor 2025. 

- Më datë 23.10.2025, i janë drejtuar ERE-s dhe Ministrisë se Infrastrukturës dhe Energjisë dy kërkesa të veçuara nga Shoqata “Taksitë e Klasit të Parë” dhe “Sindikata Shqiptare e Taksive”, të cilat kundërshtojnë vendimin e Bordit nr. 255, datë 15.10.2025, duke kërkuar: (1) pezullimin e menjëhershëm të zbatimit të tarifës së re deri në zhvillimin e një dëgjimi publik me Shoqatën dhe grupet e tjera të interesit; (2) rishikimin e tarifës, me qëllim vendosjen e një çmimi preferencial për karikimin e taksive elektrike, si sektor publik me ndikim social dhe mjedisor; (3) krijimin e një mekanizmi subvencioni ose lehtësie fiskale, për të shmangur kthimin e investimit ekologjik të qindra shoferëve në barrë ekonomike” dhe; “Sindikata Shqiptare e Taksive” ka kërkuar: 

I. Legjitimiteti i palëve dhe afatet procedurale

- Për sa i përket legjitimitetit të palëve, në kuptim të nenit 3, pika 7, germa “b” dhe nenit 33, pikat 2 dhe 3 të Kodit të Procedurave Administrative, Shoqata “Taksitë e Klasit të Parë” dhe “Sindikata Shqiptare e Taksive” përfaqësojnë një kategori të përcaktueshme përdoruesish (taksitë elektrike të regjistruara për ushtrim aktiviteti), të cilët mund të preken drejtpërdrejt nga vendimi nr. 255/2025, vlerësohet njohja e tyre si palë në procedurë. Po ashtu, nga verifikimi paraprak i dokumentacionit rezulton se kërkesat janë paraqitur brenda afatit 7-ditor (shtatëditor) ligjor, në përputhje me nenin 16, pika 5 të ligjit nr. 43/2015.

II. Objekti i kërkesave
- Rezulton se kërkesat e sipërcituara lidhen me të njëjtin akt administrativ dhe kanë objekt të njëjtë, si dhe mbështeten në të njëjtat rrethana faktike dhe ligjore, vlerësohet bashkimi i tyre në një procedurë të vetme administrative. Në përputhje me parashikimet e nenit 65, germa “ç”, të Kodit të Procedurave Administrative (KPA), kërkesat do të trajtohen bashkërisht me qëllim trajtim më efikas të çështjes dhe duke garantuar respektimin e parimeve të sigurisë juridike, proporcionalitetit dhe ekonomizimit të procedurës.
III. Rrethanat e vendimmarrjes nr. 255/2015
- Vendimi nr. 255, datë 15.10.2025, i Bordit të ERE-s ka për qëllim reflektimin e kostove të disbalancave dhe garantimin e funksionimit të qëndrueshëm të sistemit elektroenergjetik dhe të furnizimit universal, si elemente që përbëjnë interes publik të mbrojtur nga ligji.

- Vendimi është marrë në vijim të kërkesës së FSHU sh.a., me shkresën nr. 5199 prot., datë 3.10.2025, për përcaktimin e një çmimi të diferencuar për karikimin e makinave elektrike në pikat/stacionet me fuqi të instaluar mbi 11 kW, për shkak të rritjes së ndjeshme të konsumit dhe të kostove të disbalancave gjatë vitit 2025.

- Në mbështetje të nenit 81, pika 2, të ligjit nr. 43/2015, ku përcaktohet se klientët fundorë janë përgjegjës përballë furnizuesit për disbalancat e shkaktuara, ERE vlerësoi se kostoja e shtuar e disbalancave duhet të reflektohet te çmimi i energjisë për këtë nën-kategori konsumatorësh, me qëllim shmangien e transferimit të barrës financiare te konsumatorët e tjerë të shërbimit universal.

- Në vlerësimin e ERE-s u çmua se kërkesa e FSHU sh.a., paraqiste nevojën për kategorizimin e një grupi të ri konsumatorësh – pikave dhe stacioneve të karikimit me fuqi të instaluar mbi 11 kW të lidhura në nivelin e tensionit 0.4 kV. Për këtë kategori, u përcaktua çmimi 22 lekë/kWh, që do të zbatohet nga data 1 nëntor 2025, ndërsa për konsumatorët me fuqi të instaluar deri në 11 kW do të vijojnë të aplikohen çmimet ekzistuese. Për konsumin në orët e pikut aplikohet çmim 15% më i lartë se energjia e aktive e konsumuar sikurse aplikohet dhe në kategoritë e tjera konsumtarore. Për konsumatorët me fuqi deri në 11 kW, vijojnë çmimet ekzistuese të shërbimit universal.

- Për sa më sipër u vlerësua se vendimmarrja adresoi në mënyrë të drejtë ndikimin në rrjet nga rritja e karikimit me fuqi të lartë, duke ruajtur interesin publik, stabilitetin teknik dhe financiar të sistemit elektroenergjitik, si dhe parimet ligjore mbi të cilat përcaktohen tarifat e rrjeteve dhe çmimet e shitjes së energjisë elektrike të aplikueshme ndaj përdoruesve të rrjetit dhe konsumatorët fundorë.

IV. Për sa i përket kërkesës në lidhje me pezullimin e menjëhershëm të zbatimit të vendimit të Bordit të ERE-s nr. 255, datë 15.10.2025, vlerësohet se:
- Në zbatim të nenit 133, pika 3, germa “c”, të Kodit të Procedurave Administrative, pezullimi i një akti administrativ nuk lejohet kur zbatimi i tij është në interes publik. Vendimi nr. 255/2025 ka për qëllim garantimin e funksionimit të qëndrueshëm financiar dhe stabiliteti teknik të furnizimit universal (FSHU) dhe mbulimin e kostove të disbalancave të shkaktuara tashmë në sistem nga përdoruesit e stacioneve të karikimit me fuqi të instaluar mbi 11 kW, në mbrojtje të interesit publik.

- Sipas nenit 180 të Kodit të Procedurave Administrative, pezullimi i ekzekutimit mund të vendoset vetëm kur provohet rreziku i një dëmi të rëndë dhe të pazëvendësueshëm për subjektin, pa cenuar interesin publik rrethana që në këtë rast nuk janë provuar nga palët kërkuese.

- Zbatimi i vendimit nuk u shkakton një dëm të pariparueshëm palëve kërkuese, ndërsa pezullimi i tij do të krijonte pasoja të drejtpërdrejta financiare për konsumatorët e tjerë të shërbimit universal dhe do të cenonte sigurinë e furnizimit.

- Subjektet ruajnë të drejtën e zgjedhjes së mënyrës së furnizimit, duke mundur të furnizohen me çmimet ekzistuese për fuqinë nën 11 kW ose të përdorin stacionet mbi këtë prag, kundrejt çmimit të miratuar nga Bordi i ERE-s. Aktualisht konsumatorë të cilët përdorin makina elektrike, kanë mundësinë të furnizohen nga FSHU-ja me çmimet përkatëse të pandryshuara prej 8.5 lekë/kWh ose 9.5 lekë/kWh në varësi të konsumit dhe për konsumatorë jo familjarë me çmimin prej 14 lekë/kWh. 

- Për rrjedhojë, kërkesa për pezullim të menjëhershëm të zbatimit të vendimit nr. 255/2025 nuk është e bazuar në prova dhe në kuadrin ligjor në fuqi.

V. Lidhur me kërkesën e palëve për krijimin e një mekanizmi subvencioni ose lehtësish fiskale për kategorinë e taksive elektrike, vlerësohet se:

- ERE, në ushtrimin e kompetencave të saj, ka detyrimin të garantojë shmangien e ndërsubvencionimit ndërmjet kategorive të konsumatorëve, duke siguruar që çmimet dhe tarifat të mbështeten në koston reale që secila kategori i shkakton sistemit, në përputhje me nenin 19, germa “ë” të ligjit nr. 43/2015, “Për sektorin e energjisë elektrike”, të ndryshuar.

- ERE nuk mund të vendosë skema financiare që do të transferonin barrën e kostove nga një kategori konsumatorësh te një tjetër, pasi kjo do të binte ndesh me parimet e transparencës, proporcionalitetit dhe mosdiskriminimit tarifor të përcaktuara në kuadrin ligjor të sektorit të energjisë.

- Subvencionet, incentivat ekonomike dhe lehtësitë fiskale për kategori të veçanta përdoruesish janë instrumente të politikave publike që vendosen nga organet kompetente të politikës fiskale dhe të transportit, si Ministria e Financave dhe Ministria e Infrastrukturës dhe Energjisë.

- Për rrjedhojë, kjo çështje nuk përbën objekt vendimmarrjeje të Bordit të ERE-s, ndërkohë që shqetësimet e ngritura nga përdoruesit e taksive elektrike, edhe pse përbëjnë interesa legjitimë publikë, janë adresuar për kompetencë pranë institucioneve përkatëse dhe nuk mund të trajtohen përmes rishikimit të vendimit të Bordit të ERE-s nr. 255, datë 15.10.2025.

VI. Lidhur me kërkesën e palëve për rishikimin e vendimit të Bordit të ERE-s nr. 255, datë 15.10.2025, vlerësohet se:

- ERE do të shprehet në përputhje me parashikimet e Kodit të Procedurave Administrative, legjislacionit sektorial në fuqi dhe afateve ligjore të përcaktuara për këtë procedurë.

- Në këtë kuadër, ERE do të vijojë shqyrtimin administrativ të kërkesës për rishikim, duke vlerësuar nëse parashtrimet e palëve përmbushin kushtet dhe kriteret e përcaktuara në kuadrin ligjor për rishikimin e akteve administrative.

- Pas vlerësimit të plotë të rrethanave dhe provave në themel të çështjes, Bordi i ERE-s do të shprehet me vendim përfundimtar brenda afateve ligjore të parashikuara për këtë procedurë.

Në përfundim dhe për sa më sipër argumentuar vlerësojmë se vendimi i Bordit nr. 255/2025 ka si qëllim reflektimin e kostove të disbalancave dhe garantimin e funksionimit të qëndrueshëm financiar dhe stabilitet të rrjetit, elemente që përbëjnë interes publik të mbrojtur nga ligji. Për rrjedhojë, kërkesa për pezullim të menjëhershëm të zbatimit të vendimit nuk qëndron në kuptim të nenit 133 e në vijim të Kodit të Procedurave Administrative. 

Për gjithë sa më sipër, Bordi i ERE-s 

VENDOSI:

1. Të refuzojë kërkesat e Shoqatës “Taksitë e Klasit të Parë” dhe Sindikatës Shqiptare të Taksive për pezullimin e vendimit të Bordit të ERE-s nr. 255, datë 15.10.2025, “Mbi përcaktimin e çmimit të shitjes së energjisë elektrike për karikimin e makinave elektrike në pikat/stacionet e karikimit me fuqi të instaluar mbi 11 kW”.

2. Drejtoria Juridike dhe Zgjidhjes së Mosmarrëveshjeve të njoftojë të palët e interesit për vendimin e Bordit të ERE-s.

Ky vendim hyn në fuqi menjëherë.

Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.

Ky vendim botohet në Fletoren Zyrtare.

KRYETAR

 Petrit Ahmeti

